'n Barbier (Steyn de Wet) is aan die einde van die dag besig om skeer-instrumente skoon te maak toe 'n aantreklike jong dame (Myra Jacqueline) buite sy winkel verbyloop en hul oogkontak maak. Sy besluit om in te loop en die man van nader te bekyk. Hy wys haar na 'n stoel voor 'n spieël in sy winkel. Tot haar verbasing smeer hy skeerseep aan haar gesig en skeer haar "baard" terwyl hy vir haar sing.
Die barbier se optrede is 'n spieëlbeeld van wat Steyn se eie benadering so baie keer is. "Die rol was 'n baie gemaklike een vir my om te speel, want ek was al baie keer soos die barbier. Iemand is bereid om my 'n kans te gee - en instede daarvan om die logiese, normale ding te doen, doen ek die absurde. Die barbier kon eerder sy hand uitgesteek het, begin gesels het en gese het: 'hey, kom ons gaan kry 'n koffietjie!',maar op een of ander manier maak dit vir hom eerder sin om haar te laat sit vir 'n baard skeer. Hy kon ten minste eerder haar bene geskeer het - dan was dit dalk sexy!"